+-----------------------------------------------------------------------+
| การจัดการ                                                              |
+-----------------------------------------------------------------------+

1. โครงสร้างการจัดการของบริษัท ประกอบด้วยคณะกรรมการทั้งหมด 3 ชุด คือ
คณะกรรมการบริษัท, คณะกรรมการตรวจสอบ และ Strategic Management Board

1.  คณะกรรมการบริษัท

  ประกอบด้วยคณะกรรมการทั้งสิ้น 9 ท่าน โดยมีอำนาจหน้าที่ ดูแลและจัดการให้การดำเนิน

การของบริษัทเป็นไปตามกฎหมาย, วัตถุประสงค์ และข้อบังคับของบริษัท ตลอดจนมติที่ประชุมผู้ถือหุ้น
รักษาผลประโยชน์ของบริษัทบนพื้นฐานของหลักการกำกับดูแลกิจการที่ดี
รวมทั้งกำหนดนโยบายและทิศทางการดำเนินงานของบริษัทให้เป็นไปตามนโยบายมี่กำหนดไว้อย่างมีประสิทธิภาพเพื่อเพิ่มมูลค่าสูงสุดให้แก่กิจการและความมั่งคั่งสูงสุดแก่ผู้ถือหุ้น

ทั้งนี้ คณะกรรมการอาจมอบหมายให้กรรมการคนหนึ่งหรือหลายคน หรือบุคคลอื่นใด
ปฏิบัติการอย่างใดอย่างหนึ่งแทนคณะกรรมการก็ได้ อำนาจในการลงลายมือชื่อแทนบริษัท ได้แก่
กรรมการบริษัทสองคนลงลายมือชื่อร่วมกัน และประทับตราสำคัญของบริษัท

คณะกรรมการบริษัท ณ วันที่ 31 ธันวาคม 2546 มีรายชื่อ ดังต่อไปนี้

 นายธัญญะ โภศินทร์วงศ์ ประธานกรรมการ

นายนิสสัย เวชชาชีวะ รองประธานกรรมการ (กรรมการอิสระ)

 นายประจักษ์ ทิพยุทธ์ กรรมการอิสระ

 นายวสันต์ จาติกวณิช กรรมการอิสระ

 นายกีรติ อัสสกุล กรรมการบริหาร

 นางสุภาวัลย์ กันยาประสิทธิ์ กรรมการผู้จัดการ

 นายสถาพร จิระศรีรังสรรค์ กรรมการและผู้จัดการโรงงาน

 นายสุพจน์ ศรีอุดมพร กรรมการและผู้จัดการฝ่ายการตลาดและการขาย

 นายนภัสถ์ อัสสกุล กรรมการ

2.  คณะกรรมการตรวจสอบ

  ประกอบด้วยกรรมการอิสระจำนวน 3 คน มีหน้าที่กำกับดูแลกิจการตามแนวทางของ

ตลาดหลักทรัพย์แห่งประเทศไทยโดยดูแลให้บริษัทมีระบบการควบคุมภายในที่เหมาะสมและมีประสิทธิภาพ
ดูแลรายงานการเงินของบริษัทให้ตรงกับความเป็นจริง ครบถ้วน เพียงพอและเชื่อถือได้
รวมทั้งเสนอแต่งตั้งผู้สอบบัญชีของบริษัท
ดูแลให้บริษัทปฏิบัติตามข้อกำหนดและกฎหมายที่เกี่ยวข้องและดูแลไม่ให้เกิดความขัดแย้งทางผลประโยชน์

คณะกรรมการตรวจสอบของบริษัท ณ วันที่ 31 ธันวาคม 2546 ดังนี้

 นายประจักษ์ ทิพยุทธ์ ประธานกรรมการตรวจสอบ

 นายนิสสัย เวชชาชีวะ กรรมการตรวจสอบ

นายวสันต์ จาติกวณิช กรรมการตรวจสอบ

 (1.3) Strategic Management Board (SMB)

ประกอบด้วย กรรมการบริหาร และเจ้าหน้าที่บริหารรวม 10 คน

นายกีรติ อัสสกุล ประธาน SMB

นางสุภาวัลย์ กันยาประสิทธิ์

นายสถาพร จิระศรีรังสรรค์

นายสุพจน์ ศรีอุดมพร

นส. จิตริณี รัศมีมงคล

นายกาลัญญู ลีละวัฒน์

นายสุรเดช เลิศวัฒนะพงษ์ชัย

นส. พจนารถ เพ็ชรวิจิตร

นส. สุวรรณ ลัญจนเสถียรชัย

นส. อารี สุภานันท์

คณะกรรมการ Strategic Management Board ประกอบขึ้นจากตัวแทนกรรมการ,
กรรมการบริหาร และตัวแทนแต่ละส่วนงานที่สำคัญทุกหน่วยงาน ทำหน้าที่เป็น Consulting Board
ให้กับกรรมการผู้จัดการในด้านต่างๆในการบริหารงานเชิงกลยุทธ์ภายในบริษัท Strategic
Management Board ไม่มีอำนาจโดยตรงในการบริหารและตัดสินใจ
จึงเป็นคณะกรรมการที่ทำหน้าที่ Review และ
เป็นที่แบ่งปันและแลกเปลี่ยนข้อมูลข่าวสารที่สำคัญและมีประโยชน์ในการบริหารและดำเนินธุรกิจ

Strategic Management Board มีหน้าที่พิจารณาการดำเนินงานของบริษัทในเรื่อง

- การค้า เช่น นโยบายการผลิต การขาย และการตลาด

- ระบบงานและวิธีการที่ทำให้การค้าดำเนินไปอย่างมีประสิทธิภาพ

  - การบริหารทรัพยากรของบริษัท

 

โดยบริษัท ไดมอนด์ แอดจัสเมนท์ จำกัด เป็นเลขานุการบริษัท

2. การสรรหากรรมการและผู้บริหาร

การเลือกตั้งกรรมการ: ที่ประชุมผู้ถือหุ้นเป็นผู้เสนอ เลือกตั้ง และกำหนดจำนวนคณะกรรมการบริษัท
โดยคณะกรรมการจะต้องมีไม่น้อยกว่า 5 คน
และคณะกรรมการไม่น้อยกว่ากึ่งหนึ่งของจำนวนกรรมการทั้งหมดต้องมีถิ่นที่อยู่ในราชอาณาจักร
ในการแต่งตั้งกรรมการจะต้องได้รับมติจากที่ประชุมผู้ถือหุ้นด้วยคะแนนเสียงข้างมากของจำนวนเสียงทั้งหมดของผู้ถือหุ้นที่มาประชุมและมีสิทธิออกเสียงลงคะแนน

คณะกรรมการบริษัทประกอบด้วยกรรมการอิสระและกรรมการที่เป็นตัวแทนผู้ถือหุ้น
การคัดเลือกและสรรหากรรมการ จะพิจารณาจากผู้ที่มีคุณสมบัติเหมาะสม ดังนี้

-   เป็นผู้ที่มีความเป็นอิสระ

-   มีความรับผิดชอบต่อผลของการปฏิบัติงานในหน้าที่

-   มีความรู้ความเข้าใจในการดำเนินธุรกิจเป็นอย่างดี

-   เป็นผู้มีความรู้ความสามารถ มีประสบการณ์ในการทำงาน
    มีเครือข่ายที่จะเอื้ออำนวยประโยชน์ต่อการดำเนินการของบริษัท

-   มีวิสัยทัศน์ที่กว้างไกลพอที่จะนำบริษัทไปในทิศทางที่จะทำให้บริษัทประสพผลสำเร็จตามที่ตั้งเป้าหมายไว้

-   มีเวลาเพียงพอในการดูแลการดำเนินธุรกิจ และติดตามการดำเนินงานของบริษัทได้
    โดยเอื้อประโยชน์สูงสุดต่อผู้ถือหุ้นทุกคนอย่างเท่าเทียมกัน

  สัดส่วนกรรมการที่เป็นตัวแทนผู้ถือหุ้น ไม่มีกำหนดไว้ในข้อบังคับของบริษัท

ตามข้อบังคับของบริษัท การเลือกตั้งกรรมการบริษัท
กำหนดให้ดำเนินการโดยผู้ถือหุ้นตามหลักเกณฑ์และวิธีการ ดังนี้

(1) ผู้ถือหุ้นแต่ละคนมีคะแนนเสียงเท่ากับจำนวนหุ้นที่ตนถืออยู่ โดยถือว่าหุ้นหนึ่งมีเสียงหนึ่ง

(2) ผู้ถือหุ้นจะใช้สิทธิเลือกบุคคลคนเดียว หรือหลายคนเป็นกรรมการก็ได้ แต่ทั้งนี้
ต้องไม่เกินจำนวนกรรมการที่จะพึงเลือกตั้งในครั้งนั้น

(3) ในกรณีผู้ถือหุ้นใช้สิทธิเลือกบุคคลมากกว่า 1 คนเป็นกรรมการ
ผู้ถือหุ้นมีสิทธิลงคะแนนเสียงให้แก่บุคคลแต่ละคนนั้นได้เท่ากับจำนวนคะแนนเสียงที่ตนมีอยู่ ทั้งนี้
โดยจะแบ่งคะแนนเสียงให้แก่ผู้ใดมากน้อยเพียงใดมิได้

(4) บุคคลซึ่งได้รับคะแนนเสียงสูงสุดตามลำดับลงมาเป็นผู้ได้รับการเลือกตั้งเป็นกรรมการเท่าจำนวนกรรมการที่จะพึงเลือกตั้งในครั้งนั้น
    ในกรณีบุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่จะพึงเลือกตั้งในครั้งนั้นให้ประธานที่ประชุมเป็นผู้ออกเสียงชี้ขาดเพื่อให้ได้จำนวนกรรมการที่จะพึงเลือกตั้งในครั้งนั้น

คณะกรรมการบริษัทจะแต่งตั้งประธานกรรมการ รองประธานกรรมการและกรรมการผู้จัดการ
ส่วนหน้าที่ในการสรรหาและคัดเลือกเจ้าหน้าที่บริหารเป็นหน้าที่ของกรรมการผู้จัดการ

3 ค่าตอบแทนผู้บริหาร

ในปี 2546 บริษัทจ่ายค่าตอบแทนกรรมการ 9 ราย ในรูปของเบี้ยประชุมเป็นเงิน 1,444,444.30
บาท และเป็นค่าตอบแทนคณะกรรมการตรวจสอบ 3 ราย 399,999.96 บาท

สำหรับกรรมการบริหาร และผู้บริหารของบริษัท ได้รับค่าตอบแทนเป็นเงินเดือน ค่าครองชีพ
เงินรางวัลจากบริษัท ในปีที่ผ่านมารวม 29,780,701 บาท

  บริษัทจัดตั้งกองทุนสำรองเลี้ยงชีพสำหรับพนักงาน ในอัตราส่วนการจ่ายเงินสมทบจากส่วน

ของบริษัท 3% ส่วนของพนักงานอีก 3% โดยในปีที่ผ่านมา
บริษัทจ่ายเงินสมทบกองทุนสำรองเลี้ยงชีพให้ทั้งสิ้น เป็นเงิน 423,120 บาท

ค่าตอบแทนอื่น

ไม่มี

4 การกำกับดูแลกิจการ

คณะกรรมการบริษัทตระหนักถึงความสำคัญของการกำกับดูแลกิจการที่ดี เพื่อเพิ่มความโปร่งใส
เพิ่มขีด

ความสามารถในการแข่งขันของกิจการและเพิ่มความเชื่อมั่นให้แก่ผู้ถือหุ้น
ผู้ลงทุนและผู้เกี่ยวข้องทุกฝ่าย ในการกำกับดูแลกิจการจึงได้ปฏิบัติโดยครอบคลุมหลัก ดังนี้

-   ปฏิบัติต่อผู้ถือหุ้นและผู้มีส่วนได้ส่วนเสียอย่างเท่าเทียมและเป็นธรรมกับทุกฝ่าย

-   คณะกรรมการมีความมุ่งมั่นในการสร้างมูลค่าเพิ่มแก่กิจการในระยะยาว
    บริหารงานด้วยความรอบคอบระมัดระวัง เพื่อให้เกิดประโยชน์สูงสุดต่อผู้ถือหุ้น
    โดยที่การดำเนินงานเป็นไปด้วยความโปร่งใส สามารถตรวจสอบได้ และการดำเนินการใด ๆ
    เป็นไปโดยคำนึงถึงความเสี่ยงอยู่เสมอ และมีการควบคุมและบริหารความเสี่ยงอย่างเหมาะสม

-   บริษัทกำหนดคุณค่าหลัก(Core Value)ในการปฏิบัติสำหรับกรรมการและพนักงาน นั่นคือ
    คุณภาพ ความซื่อสัตย์ การให้โอกาสและการนับถือซึ่งกันและกัน

สิทธิของผู้ถือหุ้น

  ในปี 2546 บริษัทมีการประชุมผู้ถือหุ้นสามัญประจำปีในวันที่ 28 เมษายน โดยการประชุมได้จัด

ขึ้นที่ห้องโรตารี ชั้น 32 อาคารโอเชียนทาวเวอร์ 2 ซอยวัฒนา สุขุมวิท 19 กรุงเทพ
และบริษัทได้จัดส่งหนังสือนัดประชุมพร้อมทั้งข้อมูลประกอบการประชุมตามวาระต่าง ๆ
ให้ผู้ถือหุ้นทราบล่วงหน้าก่อนวันประชุมตามกฎที่ตลาดหลักทรัพย์แห่งประเทศไทยกำหนด
โดยแต่ละวาระมีความเห็นของคณะกรรมการประกอบ และมีการบันทึกการประชุมถูกต้อง ครบถ้วน
ทั้งนี้ ในกรณีที่ผู้ถือหุ้นไม่สามารถเข้าร่วมประชุม
บริษัทได้เพิ่มทางเลือกให้ผู้ถือหุ้นสามารถมอบอำนาจให้กรรมการอิสระเข้าร่วมแทนได้

สิทธิของผู้มีส่วนได้ส่วนเสีย

  บริษัทได้ให้ความสำคัญต่อสิทธิของผู้มีส่วนได้เสียทุกกลุ่ม ไม่ว่าจะเป็นผู้มีส่วนได้เสียภายใน ได้

แก่พนักงานและผู้บริหารของบริษัทและบริษัทย่อย หรือผู้มีส่วนได้ส่วนเสียภายนอก ได้แก่ คู่แข่ง
เจ้าหนี้ ภาครัฐและหน่วยงานอื่น ๆ ที่เกี่ยวข้อง รายละเอียด ดังนี้

-   พนักงาน : บริษัทได้ปฏิบัติต่อพนักงานอย่างเท่าเทียม เป็นธรรมและให้ผลตอบแทนที่เหมาะสม

-   คู่ค้า : บริษัทปฏิบัติต่อคู่ค้าตามเงื่อนไขการค้า รวมทั้งปฏิบัติตามสัญญาต่อคู่ค้า

-   เจ้าหนี้ : บริษัทปฏิบัติตามเงื่อนไขการกู้ยืมเงินตามข้อตกลง

-   ลูกค้า : บริษัทเอาใจใส่และรับผิดชอบต่อลูกค้าผลิตสินค้าที่มีคุณภาพได้มาตารฐาน
    และจัดการในเรื่องที่ได้รับข้อร้องเรียนโดยเร็วที่สุด

-   คู่แข่ง : บริษัทประพฤติตามกรอบกติกาการแข่งขันที่ดี หลีกเลี่ยงวิธีการสุจริตเพื่อทำลายคู่แข่ง

การประชุมผู้ถือหุ้น

  ในการประชุมผู้ถือหุ้นประจำปี 2546 มีกรรมการเข้าร่วมทั้งสิ้น 9 คน ซึ่งรวมถึงคณะกรรมการ

ตรวจสอบทั้งคณะ
โดยประธานในที่ประชุมได้เปิดโอกาสให้ผู้ถือหุ้นมีสิทธิอย่างเท่าเทียมกันในการตรวจสอบการดำเนินการของบริษัท
สอบถามและแสดงความคิดเห็นและข้อเสนอแนะต่าง ๆ

ภาวะผู้นำและวิสัยทัศน์

คณะกรรมการได้จัดให้บริษัทมีระบบการควบคุมภายใน การตรวจสอบภายในและมาตรการ

บริหารความเสี่ยงที่มีประสิทธิผล
ตลอดจนกำกับดูแลให้ฝ่ายจัดการดำเนินการให้เป็นไปตามแผนธุรกิจอย่างมีประสิทธิภาพเพื่อเพิ่มมูลค่าทางเศรษฐกิจสูงสุดให้แก่กิจการ
และความมั่นคงสูงสุดให้แก่ผู้ถือหุ้น

ความขัดแย้งทางผลประโยชน์

  บริษัทกำหนดให้ผู้บริหารตลอดจนคู่สมรสและบุตรต้องรายงานการเปลี่ยนแปลงการถือครองหลัก

ทรัพย์ต่อสำนักงานกำกับหลักทรัพย์และตลาดหลักทรัพย์ ตามมาตรา 59
แห่งพระราชบัญญัติหลักทรัพย์และตลาดหลักทรัพย์ พ.ศ. 2535

  ในปี 2546 บริษัทมีรายการที่เกี่ยวโยงกัน
  ตามรายละเอียดที่ระบุไว้ในหมายเหตุประกอบงบการเงิน

ข้อ 4 เรื่องรายการบัญชีกับบริษัทย่อและบริษัทที่เกี่ยวข้องกัน
ซึ่งรายการที่เกิดขึ้นผ่านการพิจารณาและอนุมัติโดยผู้มีอำนาจอนุมัติ
มีการต่อรองเงื่อนไขและปฏิบัติตามแนวทางการค้าทั่วไป เสมือนการทำรายการกับบุคคลภายนอก
(Arm’s Length Basis)

จริยธรรมทางธุรกิจ

  บริษัทมีคุณค่าหลักที่ทุกคนในองค์กรเชื่อมั่นและยึดถือปฏิบัติต่อเพื่อนร่วมงานและผู้มีส่วนได้ส่วน

เสียทุกกลุ่ม 4 ประการ นั่นคือ คุณภาพ ความซื่อสัตย์ การให้โอกาสและการนับถือซึ่งกันและกัน

  การถ่วงดุลของกรรมการที่ไม่เป็นผู้บริหาร

  คณะกรรมการบริษัทมีจำนวน 9 ท่าน ประกอบด้วย

  - กรรมการที่เป็นผู้บริหาร 4 ท่าน

  - กรรมการที่ไม่เป็นผู้บริหาร 2 ท่าน

  - กรรมการอิสระ 3 ท่าน

  โดยประธานกรรมการไม่เป็นบุคคลเดียวกับกรรมการผู้จัดการเพื่อเป็นการแบ่งแยกหน้าที่

อย่างชัดเจน ระหว่างด้านนโยบายและการบริหารงานประจำ นอกจากนี้
โครงสร้างคณะกรรมการประกอบด้วยคณะกรรมการอิสระถึง 1 ใน 3 ของกรรมการทั้งคณะ
ซึ่งทำให้เกิดการถ่วงดุลกัน

การรวมหรือแยกตำแหน่ง

  ประธานกรรมการไม่เป็นบุคคลเดียวกับกรรมการผู้จัดการเพื่อเป็นการแบ่งแยกหน้าที่อย่างชัดเจน

ในการกำหนดนโยบายการกำกับดูแลและการบริหารงานประจำ

ค่าตอบแทนกรรมการและผู้บริหาร

  บริษัทได้กำหนดนโยบายค่าตอบแทนกรรมการไว้อย่างชัดเจน กรรมการที่ได้รับมอบหมายให้เป็น

กรรมการตรวจสอบได้รับค่าตอบแทนเพิ่มตามปริมาณงานที่เพิ่มขึ้น

  ในส่วนของค่าตอบแทนผู้บริหาร บริษัทมีกระบวนการพิจารณาค่าตอบแทนที่เหมาะสมโดยใช้มูล

ค่าตอบแทนของบริษัทในอุตสาหกรรมเดียวกันและมีขนาดใกล้เคียงกัน
รวมทั้งผลประกอบการของบริษัทและผลการปฏิบัติงานมาประกอบการพิจารณา

การประชุมคณะกรรมการ

  คณะกรรมการมีกำหนดประชุมเป็นประจำทุกวันอังคารสัปดาห์ที่ 2 หรือ 3 ของเดือน และมีการ

ประชุมพิเศษเพิ่มตามความจำเป็น โดยมีการกำหนดวาระชัดเจนล่วงหน้า
และมีวาระรายงานผลการดำเนินงานเป็นประจำ
ฝ่ายเลขานุการบริษัทได้จัดส่งหนังสือเชิญประชุมพร้อมระเบียบวาระการประชุมก่อนการประชุมล่วงหน้า
7 วัน เพื่อให้คณะกรรมการได้มีเวลาศึกษาข้อมูลอย่างเพียงพอก่อนเข้าร่วมประชุม โดยในปี 2546
คณะกรรมการมีการประชุมตามวาระปกติ 12 ครั้ง และประชุมวาระพิเศษ 1 ครั้ง รวมทั้งสิ้น 13
ครั้ง

  ทั้งนี้ ในการประชุมทุกครั้งได้มีการจดบันทึกเป็นลายลักษณ์อักษร และจัดเก็บรายงานการประชุม

ที่ผ่านการรับรองจากคณะกรรมการ พร้อมที่จะให้คณะกรรมการและผู้เกี่ยวข้องตรวจสอบได้

คณะอนุกรรมการ

  คณะกรรมการบริษัทได้แต่งตั้งคณะอนุกรรมการเพื่อช่วยในการกำกับดูแลกิจการของบริษัท ได้แก่

คณะกรรมการตรวจสอบและคณะกรรมการ Strategic ทั้งนี้
คณะกรรมการตรวจสอบได้จัดประชุมอย่างน้อยทุกไตรมาส โดยในปี 2546 ได้ประชุมรวมทั้งสิ้น 6
ครั้ง ส่วนคณะกรรมการ Strategic ได้จัดประชุมขึ้นเป็นประจำทุกเดือน
เพื่อให้ปรึกษาแนะนำด้านกลยุทธ์

ระบบการควบคุมและการตรวจสอบภายใน

  คณะกรรมการได้จัดให้ระบบการควบคุมและตรวจสอบภายในที่มีประสิทธิผล เพื่อให้มั่นใจได้ว่า

การบันทึกข้อมูลทางบัญชีมีความถูกต้อง ครบถ้วนและเพียงพอ และเพื่อป้องกันไม่ให้เกิดการทุจริต
หรือความผิดพลาดอย่างมีนัยสำคัญ

ในการนี้ คณะกรรมการได้แต่งตั้งคณะกรรมการตรวจสอบซึ่งประกอบด้วยกรรมการที่เป็นอิสระ

ให้เป็นผู้ดูแลรับผิดชอบเกี่ยวกับคุณภาพของรายงานทางการเงินและระบบควบคุมภายใน
ความเห็นของคณะกรรมการตรวจสอบเกี่ยวกับเรื่องนี้ปรากฎในรายงานคณะกรรมการตรวจสอบซึ่งแสดงไว้ในรายงานประจำปีแล้ว
นอกจากนี้ บริษัทได้ดำเนินการสรรหาและคัดเลือกบริษัท เคพีเอ็มจี ภูมิไชย ที่ปรึกษาธุรกิจ จำกัด
เพื่อทำหน้าที่ตรวจสอบภายในและช่วยเสนอแนะเพื่อแก้ไขจุดอ่อนของระบบการควบคุมภายในของบริษัท

  คณะกรรมการมีความเห็นว่าระบบควบคุมภายในของบริษัทโดยรวมอยู่ในระดับที่น่าพอใจ และ

สามารถสร้างความเชื่อมั่นอย่างมีเหตุผลต่อความเชื่อถือได้ของงบการเงินของบริษัทและบริษัทย่อย ณ
วันที่ 31 ธันวาคม 2546

โดยสรุป การตรวจสอบภายในรายไตรมาส ในปี 2546 มีรายละเอียด ดังนี้

ไตรมาสที่ 1 : Manufacturing Process ได้มีการประชุมเมื่อวันที่ 14 พฤษภาคม 2546

สรุปสาระสำคัญได้ดังนี้
ผู้ตรวจสอบภายในได้ตรวจสอบเพื่อให้ฝ่ายบริหารได้มีการปรับปรุงกระบวนการบริหารการผลิตของบริษัท
ผู้ตรวจสอบภายในพบว่า บริษัทฯ ได้มีการกำหนดระเบียบวิธีการปฏิบัติงานอย่างเหมาะสม
และได้ถือปฏิบัติตามนโยบายที่กำหนดไว้ ในเรื่องกระบวนการบริหารการผลิต
ทั้งในส่วนการวางแผนการผลิต การดำเนินการผลิต การประกันคุณภาพและเรื่องความปลอดภัย
ชีวอนามัยและสิ่งแวดล้อม

ผู้ตรวจสอบภายในและคณะกรรมการตรวจสอบยังได้แนะนำวิธีการที่บริษัทสามารถเพิ่มประสิทธิผลได้ในเรื่องกระบวนการบริหารการผลิต
ในส่วนการควบคุมและตรวจสอบวัตถุดิบโดยผ่านทางกระบวนการจัดซื้อ
และบริษัทจะมีการพัฒนาและทบทวนสูตรการบันทึกปริมาณวัตถุดิบให้มีความเหมาะสมมากขึ้น
ในส่วนของการประกันคุณภาพ บริษัทจะเพิ่มให้มีการควบคุมตรวจสอบอย่างรัดกุมเพิ่มขึ้น
โดยบริษัทได้มอบหมายให้ผู้เกี่ยวข้องดำเนินการเรียบร้อยภายในเดือนมิถุนายน 2546

ไตรมาสที่ 2 : New Product Development Process ได้มีการประชุมเมื่อวันที่ 14 สิงหาคม
2546

สรุปสาระสำคัญได้ดังนี้ ผู้ตรวจสอบภายในได้ทำการตรวจสอบบริษัทฯ ในเรื่อง New Product
Development Process เพื่อให้ฝ่ายบริหารได้มีการจัดการในการปรับปรุงกระบวนการต่าง ๆ
ในการกระบวนการพัฒนาผลิตภัณฑ์ใหม่
ซึ่งพบว่าบริษัทมีนโยบายและระเบียบวิธีการปฏิบัติงานอย่างเป็นระบบในด้านนโยบาย
มีการตั้งทีมงานพัฒนาผลิตภัณฑ์เพื่อพัฒนาดูแลด้านการพัฒนาผลิตภัณฑ์ใหม่ ๆ
จากทั้งหน่วยงานการตลาดและออกแบบ
รวมทั้งมีการประเมินและทดลองตลาดว่าสินค้าใหม่นี้สามารถตอบสนองตลาดได้เป็นอย่างดี

ผู้ตรวจสอบภายในและคณะกรรมการตรวจสอบยังได้แนะนำวิธีการที่บริษัทสามารถเพิ่มประสิทธิผลได้ในเรื่องกระบวนการพัฒนาผลิตภัณฑ์ใหม่
ในเรื่องการพัฒนาตารางการวางจำหน่ายให้ครอบคลุมทั้งฝ่ายขายในและต่างประเทศ
มีการวิเคราะห์จุดคุ้มทุนเพื่อประโยชน์ในการกำหนดราคาที่เหมาะสม
และมีการทบทวนและจัดทำรายงานข้อมูลด้านการผลิตให้ได้เป็นประจำ
โดยบริษัทได้มอบหมายให้ผู้เกี่ยวข้องดำเนินการ ภายในปี 2547

ไตรมาสที่ 3 : Overhaul and Maintenance Process ได้มีการประชุมเมื่อวันที่ 16 ธันวาคม
2546

ผู้ตรวจสอบภายในพบว่า บริษัทฯ
ได้มีการกำหนดระเบียบวิธีการปฏิบัติงานอย่างเหมาะสมและได้ถือปฏิบัติตามนโยบายที่กำหนดไว้
ในเรื่องกระบวนการซ่อมบำรุงอย่างเพียงพอและได้ผล ทั้งนี้
ผู้ตรวจสอบภายในและกรรมการตรวจสอบแนะนำว่าบริษัทยังสามารถเพิ่มประสิทธิภาพการดำเนินการโดยการจัดทำแผนงานหลักและรายงานด้านการซ่อมบำรุงให้มีความทันสมัย
และนำระบบ 7QC มาใช้ในการวิเคราะห์หาสาเหตุหากมีการขัดข้องของเครื่องจักร ทั้งนี้
บริษัทได้มอบหมายให้ผู้เกี่ยวข้องดำเนินการให้แล้วเสร็จภายในต้นปี 2547

ไตรมาสที่ 4 : Marketing and Sales Process ได้มีการประชุมเมื่อวันที่ 24 กุมภาพันธ์
2547

ผู้ตรวจสอบภายในพบว่าในเรื่องกระบวนการตลาดและการขายนั้น
บริษัทมีการจัดการบริหารและปรับปรุงระบบที่มีประสิทธิภาพ
โดยมีการวิเคราะห์และวางแผนทางธุรกิจสำหรับตลาดในและต่างประเทศก่อนที่จะดำเนินกิจกรรมด้านการตลาด
นอกจากนี้
บริษัทยังมีการดำเนินการจัดการเมื่อได้รับข้อร้องเรียนอย่างเป็นระบบและมีการจัดทำแบบสอบถามเพื่อให้ได้รับข้อมูลจากลูกค้า
โดยผู้ตรวจสอบภายในและกรรมการตรวจสอบแนะนำว่าบริษัทยังสามารถเพิ่มประสิทธิภาพการดำเนินการโดยการจัดอบรมในด้านการบริการและระบบการจัดการในกระบวนการขายเพิ่มขึ้น

รายงานของคณะกรรมการ

  คณะกรรมการบริษัทเป็นผู้รับผิดชอบต่อความถูกต้องและครบถ้วนของข้อมูลในงบการเงินของ

บริษัทรวมและบริษัทย่อยและสารสนเทศทางการเงินที่ปรากฎในรายงานประจำปี
งบการเงินดังกล่าวจัดทำขึ้นตามมาตรฐานการบัญชีที่รับรองทั่วไปในประเทศไทย
โดยเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ และใช้ดุลยพินิจอย่างระมัดระวัง

ความสัมพันธ์กับผู้ลงทุน

  คณะกรรมการให้ความสำคัญต่อการเปิดเผยข้อมูลที่มีความถูกต้อง ครบถ้วน โปร่งใส ทั้งรายงาน

การเงินและข้อมูลทั่วไป ตลอดจนข้อมูลสำคัญที่มีผลกระทบต่อราคาหลักทรัพย์ของบริษัท
โดยได้เผยแพร่ข้อมูลข่าวสารต่าง ๆ ดังกล่าวเพื่อให้ผู้ลงทุนและผู้เกี่ยวข้องได้รับทราบ
โดยผ่านทางช่องทางเผยแพร่ข้อมูลของตลาดหลักทรัพย์
และผู้ลงทุนสามารถติดต่อเพื่อขอข้อมูลเกี่ยวกับกิจกรรมต่าง ๆ และขอข้อมูลและข่าวสารได้ที่
โทรศัพท์ 02-661-6556 ต่อ 111 หรือ 102 หรือที่ website: www.oceanglass.com หรือที่
email address : contact@oceanglass.com

(5) การดูแลเรื่องการใช้ข้อมูลภายใน

ผู้บริหารของบริษัทตลอดจนคู่สมรสและบุตร
ต้องรายงานการซื้อหรือขายหลักทรัพย์ของบริษัทตามข้อกำหนด
และบริษัทได้รายงานการซื้อหรือขายหลักทรัพย์นั้น
ในการประชุมกรรมการบริษัทที่จัดขึ้นเป็นประจำทุกเดือน

นอกจากนี้บริษัทยังได้กำหนดขอความร่วมมือมิให้กรรมการและผู้บริหารทำการซื้อขายหุ้นของบริษัท 30
วัน ก่อนที่บริษัทจะแจ้งผลการดำเนินงานต่อตลาดหลักทรัพย์แห่งประเทศไทย อนึ่ง
บริษัทมีระเบียบกำหนดโทษร้ายแรงในกรณีที่พนักงานที่นำเอกสารข้อมูลออกภายนอกบริษัทโดยไม่ได้รับอนุญาต

(6) บุคลากร

ณ วันที่ 31 ธันวาคม 2546 บริษัทและบริษัทย่อยมีพนักงานรวมทั้งสิ้น 674 คน โดยแบ่งตามสายงาน
ดังนี้ สายการตลาดจำนวน 119 คน สาย Support จำนวน 57 คน และสายการผลิตจำนวน 498
คน โดยในปี 2546 ที่ผ่านมาบริษัทได้จ่ายผลตอบแทนรวมให้แก่พนักงานทั้งสิ้น จำนวน 195 ล้านบาท

บริษัทถือเป็นความรับผิดชอบในการพัฒนาบุคลากร
เพื่อให้สามารถปฏิบัติงานที่ได้รับมอบหมายได้อย่างมีคุณภาพ โดยแบ่งการพัฒนาบุคลากรออกเป็น 6
แบบ คือ

1. การปฐมนิเทศพนักงานใหม่

2. การฝึกอบรมในระหว่างปฏิบัติงาน (On-the-job Training)

3. การจัดหลักสูตรอบรมภายในบริษัท

4. การส่งพนักงานเข้ารับการอบรมหรือสัมมนาภายนอก

5. การให้ทุนการศึกษาแก่พนักงาน

6. การส่งพนักงานไปดูงาน หรือฝึกอบรมต่างประเทศ